Na osnovu člana 174 stav 2 tačka 5 Zakona o lokalnoj samoupravi (“Službeni list Crne Gore, broj 2/2018, 34/2019 , 38/20, 50/22 i 84/22), člana 31 stav 1 Zakona o nevladinim organizacijama (“Službeni list Crne Gore, broj 39/11 i 37/17) i člana 46 i 144 Statuta Opštine Rožaje („Službeni list Crne Gore - opštinski propisi’’, br. 38/18 i 16/21), Skupština opštine Rožaje, na sjednici održanoj dana 13.09.2023.godine, donijela je

ODLUKU

o kriterijumima, načinu i postupku raspodjele sredstava nevladinim organizacijama

I OPŠTE ODREDBE

Član 1

Ovom odlukom se utvrđuju kriterijumi, način i postupak raspodjele sredstava Budžeta Opštine Rožaje opredijeljenih za podršku projektima i programima nevladinih organizacija.

Odlukom se propisuje i forma projekta kao i sadržina obrasca za prijavu na konkurs.

Član 2

Izrazi koji se koriste u ovoj Odluci za fizička lica u muškom rodu podrazumijevaju iste izraze u ženskom rodu.

II KORISNICI SREDSTAVA

Član 3

Sredstva budžeta se dodjeljuju nevladinim organizacijama koje su registrovane u Crnoj Gori, sa sjedištem u opštini Rožaje (u daljem tekstu Opštini), za projekte koji se u potpunosti realizuju na teritoriji opštine.

III UTVRĐIVANJE PRIORITETA ZA RASPODJELU SREDSTAVA

Član 4

Sredstva planirana Budžetom Opštine, raspodjeljuju se za podršku projektima i programima nevladinih organizacija koji doprinose ostvarivanju utvrđenih ciljeva u strateškim dokumentima, programima i planovima Opštine, a kojima se, naročito:

- obezbjeđuje raznovrsnost, kvalitet usluga u oblasti socijalne, zdravstvene, dječje zaštite, zaštite djece i omladine sa smetnjama u razvoju, osoba sa invaliditetom, rodne ravnopravnosti, rješavanje problema mladih i drugih oblika zaštite;

- afirmiše zaštita ljudskih i manjinskih prava;

- afirmišu kulturni potencijali, tradicija i kulturne posebnosti opštine, inicijative i aktivnosti u cilju podizanja nivoa urbane kulture i očuvanja kulturne baštine;

- doprinose očuvanju životne sredine i održivog razvoja;

- podstiče ekonomski razvoj opštine i razvoj ženskog preduzetništva;

- borba protiv korupcije;

- na drugi način afirmišu participaciju građana u procesu odlučivanja i podižu nivo demokratizacije društva u lokalnoj samoupravi.

Savjet nadležan za saradnju lokalne samouprave i nevladinih organizacija (u daljem tekstu Savjet), prije raspisivanja javnog konkursa za raspodjelu sredstava za svaku godinu utvrđuje prioritetene oblasti

u kojima će se za tu godinu pružiti finansijaska podrška za realizaciju projekta nevladinih organizacija.

Ukoliko Savjet ne utvrdi u roku od 20 dana od dana usvajanja Budžeta prioritetne oblasti u kojima će se za tu godinu pružiti finansijska podrška za realizaciju projekata nevladinih organizacija, odluku o prioritetnim oblastima donosi predsjednik Opštine na prijedlog Komisije. Savjet odnosno predsjednik Opštine utvrđuje prioritetne oblasti od javnog interesa za finansiranje projekata i programa nevladinih organizacija do 30.juna tekuće za narednu godinu.

Komisija će za svaku godinu, shodno utvrđenim prioritetnim oblastima, prilikom raspisivanja Javnog konkursa, objaviti broj i vrstu prioriteta.

Projekti koji se neće podržati su:

- projekat sa kojim NVO aplicirijau a za koji je već u cjelosti odobreno finansiranje iz drugih izvora finansiranja;

- aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl;

- projekat kojim se traže finansijska sredstva za kupovinu i raspodjelu humanitarne pomoći;

- projekat koji se isključivo temelji na jednokratnoj izradi, pripremi i štampanju knjiga, brošura, biltena, časopisa i slično, osim ukoliko objava takvih publikacija nije dio nekog šireg programa ili obuhvatnijih i kontinuiranih aktivnosti koji su od značaja za opštinu;

- projekat čija je jedina svrha sticanje lične koristi članova organizacije;

- projekat koji isključivo ima profitnu odnosno komercijalnu svrhu.

IV KOMISIJA ZA RASPODJELU SREDSTAVA

Član 5

Raspodjelu sredstava vrši Komisija za raspodjelu sredstava nevladinim organizacijama (u daljem tekstu: Komisija) koju imenuje predsjednik Opštine.

Komisiju čine predsjednik i dva člana.

Predsjednik Komisije se bira iz reda potpredsjednika Opštine ili starješina organa lokalne uprave.

Članovi Komisije su, jedan član iz reda lokalnih službenika i jedan član predstavnik nevladinih organizacija koji se bira javnim pozivom.

Član Komisije iz reda nevladinih organizacija ne može biti odbornik, poslanik ili član organa upravljanja političke partije, javni funkcioner, državni ili lokalni službenik ili namještenik, rukovodilac ili zaposleni u javnim ustanovama i privrednim društvima čiji je osnivač država ili Opština.

Član Komisije iz reda nevladinih organizacija ne može učestvovati o odlučivanju o prijavi na Javni konkurs koju je podnijela nevladina organzacija, koja ga je predložila za predstavnika nevladine organizacije u Komisiji..

Ako nevladine organizacije ne predlože svog predstavnika za člana Komisije za drugog člana Komisije određuje se predstavnik Opštine.

Stručne, administrativno-tehničke poslove za potrebe Komisije vrši Sekretar Komisije koji je u Sekretarijatu za društvene djelatnosti zadužen za saradnju sa nevladnim organizacijama.

Komisija donosi Poslovnik o radu Komisije.

V IZBOR PREDSTAVNIKA NEVLADINIH ORGANIZACIJA U KOMISIJI

Član 6

Člana Komisije iz reda nevladinih organizacija predlažu nevladine organizacije koje su registrovane u Crnoj Gori sa sjedištem u opštini Rožaje.

Postupak za predlaganje kandidata za člana Komisije, predstavnika nevladinih organizacija pokreće se upućivanjem Javnog poziva od strane predsjednika Opštine.

Javni poziv objavljuje se na internet portalu Opštine, na oglasnoj tabli Opštine, ili lokalnog javnog emitera i na drugi pogodan način.

Javni poziv sadrži uslove koje moraju ispunjavati nevladine organizacije za predlaganje kandidata, uslove koje mora ispunjavati kandidat, dokumentaciju koja se prilaže uz prijedlog za kandidata, kao i rok i mjesto predaje dokumentacije.

Rok za predlaganje kandidata je 15 dana od dana objavljivanja javnog poziva.

Postupak izbora vodi organ lokalne uprave nadležan za saradnju sa nevladinim organizacijama.

Predlaganje kandidata za člana Komisije vrši se dostavljanjem predloga i potrebne dokumentacije u zatvorenoj koverti na pisarnici opštine Rožaje, ili putem pošte (adresa: **Organ lokalne uprave nadležan za saradnju sa nevladinim organizacijama - ul. ``Maršala Tita`` bb sa napomenom ``Predlaganje kandidata za člana Komisije za raspodjelu sredstava nevladinim organizacijama``).**

Član 7

Kandidata za člana Komisije može da predloži nevladina organizacija koja ispunjava sljedeće uslove:

- da je upisana u registar nevladinih organizacija, najmanje godinu dana prije objavljivanja javnog poziva;

- da ima sjedište na teritoriji opštine Rožaje;

- da je u prethodnom periodu realizovala jedan ili više projekata, što dokazuje priloženim ugovorom o finansiranju, brošurama i slično;

- da više od polovine organa upravljanja nevladine organizacije nijesu članovi organa političkih partija, javni funkcioneri, državni ili lokalni službenici ili namještenici, rukovodioci ili zaposleni u javnim ustanovama i privrednim društvima čiji je osnivač država ili opština, što dokazuje izjavom.

Član 8

Kandidat nevladine organizacije za člana Komisije može biti lice koje:

- je crnogorski državljanin i ima prebivalište na teritoriji opštine Rožaje;

- posjeduje iskustvo u pisanju i realizaciji projekata, što dokazuje sertifikatom o pisanju i realizaciji projekata iz priritetnih oblasti iz člana 4 ove odluke;

- nije član organa političkih partija, javni funkcioner, državni ili lokalni službenik ili namještenik, rukovodilac ili zaposleni u javnoj ustanovi ili privrednom društvu čiji je osnivač država ili opština, što potvrđuje izjavom;

Član 9

Nevladina organizacija koja predlaže kandidata za člana Komisije, pored dokumentacije iz člana 7 ove Odluke dužna je da za kandidata dostavi i sljedeće:

- uvjerenje o prebivalištu

- CV biografiju kandidata sa opštim podacima kao i podacima posjedovanju iskustva u pisanju i realizaciji projekata;

- izjavu kandidata da nije član organa političkih partija, javni funkcioner, državni ili lokalni službenik ili namještenik, rukovodioc ili zaposlen u javnoj ustanovi ili privrednom društvu čiji je osnivač država ili opština;

- izjavu kandidata da prihvati kandidaturu za člana Komisije.

- statut organizacije.

Član 10

Ukoliko nevladina organizacija ili predloženi kandidat ne ispunjavaju uslove predviđene ovom Odlukom ili prijedlog za kandidata nije podnesen u predviđenom roku, takvi prijedlozi se neće razmatrati.

Član 11

Organ lokalne uprave, nadležan za saradnju sa nevladinim organizacijama, je dužan,da u roku od 7 dana od isteka roka za dostavljanje prijedloga, objavi na internet portalu Opštine utvrđenu listu kandidata.

Ako je predloženo više kandidata, predsjednik Opštine će imenovati kandidata nevladine organizacije koji je predložen od većeg broja nevladinih organizacija koje su dostavile potpunu dokumentaciju.

U slučaju da svaka nevladina organizacija predloži različitog kandidata, predsjednik Opštine će imenovati kandidata sa najviše iskustva u pisanju i realizaciji projekata.

Predsjednik opštine će u roku od 5 dana od dana objavljivanja liste kandidata koji su predloženi za članove Komisije izabrati onog kandidata za kojeg je dostavljeno najviše predloga nevladinih organizacija.

U slučaju da nevladine organizacije ne predlože nijednog kandidata za člana Komisije za evaluaciju projektnih prijedloga, Predsjednik Opštine će u istom roku (5 dana) imenovati kandidata iz reda lokalnih službenika i namještenika zaposlenog u Opštini Rožaje.

VI PRESTANAK MANDATA ČLANOVIMA KOMISIJE

Član 12

Članu Komisije mandat prestaje, prije isteka vremena na koje je imenovan, u slučaju:

- podnošenja ostavke o čemu obavještava predsjednika Opštine, Komisiju i subjekte koji su ga predložili;

- da je pravosnažnom odlukom lišen poslovne sposobnosti;

- da je pravosnažnom odlukom osuđen na bezuslovnu kaznu zatvora u trajanju od najmanje 6 mjeseci;

- razrješenjem.

Član 13

Predsjednik Opštine će razriješiti Člana Komisije u slučaju da:

- se utvrdi da je prilikom imenovanja o sebi dao netačne podatke ili propustio da iznese podatke i okolnosti koji su bili od uticaja na imenovanje za člana Komisije;

- ne obavlja funkciju člana Komisije u skladu sa ovom Odlukom i Poslovnikom o radu Komisije;

- je došlo do promjena neke od oklonosti iz člana 8 stav 1 tačka 3 ove Odluke.

Član 14

Postupak za razriješenje člana Komisije pokreće predsjednik Opštine na zahtjev subjekta ovlašćenog za predlaganje kandidata ili na inicijativu Komisije.

U postupku razriješenja član Komisije ima pravo da se izjasni o razlozima za razriješenje.

Predsjednik Opštine donosi odluku o razriješenju člana Komisije.

Član 15

U slučaju prestanka mandata članu Komisije, prije isteka vremena na koji je imenovan, predsjednik Opštine je dužan da u roku od 15 dana od dana prestanka mandata, objavi javni poziv za predlaganje novog kandidata.

Mandat novoimenovanog člana Komisije traje do isteka mandata Komisije.

Član Komisije, koji je razriješen prije isteka vremena na koje je imenovan, ne može biti ponovo imenovan za člana Komisije.

VII JAVNI KONKURS

Član 16

Raspodjela sredstava za projekte nevladinih organizacija vrši se na osnovu Javnog konkursa (u daljem tekstu: Konkurs), koji raspisuje Komisija za raspodjelu sredstava nevladinim organizacijama u prvom kvartalu tekuće godine.

U slučaju da predviđena sredstva ne budu raspoređena ili ne budu u cjelosti raspoređena, raspisuje se novi konkurs, sa istim prioritetima, najkasnije do isteka drugog kvartala godine za koju se sredstva opredjeljuju.

Član 17

Konkurs se objavljuje na internet portalu Opštine, na oglasnoj tabli Opštine, ili kod lokalnog javnog emitera i na drugi pogodan način.

Obavještenje o Konkursu se objavljuje u jednom štampanom mediju.

VIII POSTUPAK PO KONKURSU

1. Prijava na Konkurs

Član 18

Nevladina organizacija podnosi prijavu na Konkurs, u roku od 30 dana od dana njegovog objavljivanja, na propisanom obrascu i sa potrebnom dokumentacijom.

Prijava se podnosi Komisiji u zapečaćenoj koverti sa podacima NVO koja podnosi prijavu i predaje građanskom birou Opštine.

Uz prijavu se prilaže:

- rješenje o upisu u registar nevladinih organizacija sa sjedištem u opštini Rožaje

- dokaz da nevladina organizacija posluje najmanje 12 mjeseci prije raspisivanja Konkursa;

-statut NVO ;

- projekat kojim organizacija konkuriše za dodjelu sredstava;

- izvještaj o realizovanim projektima u prethodnoj godini, zaključno sa danom objavljivanja konkursa;

- podaci o iskustvu zaposlenih, odnosno volontera u nevladinoj organizaciji na sličnim poslovima;

- preporuke eksperata iz relevantne oblasti - ukoliko ih posjeduje;

- izjava da li je nevladina organizacija kandidovani projekat predala drugom donatoru na razmatranje u prethodnom periodu ili u vrijeme predaje na konkurs Opštine;

- izjava ovlašćenog lica da nije dobila sredstva od drugog donatora za projekat koji kandiduje, a koja sadrži odredbu o prihvatanju odgovornosti;

- štampana verzija projekta

- elektronska verzija projekta na CD-u u skeniranoj PDF formi;

Član 19

Nevladina organizacija kojoj su dodijeljivana sredstva po Konkursu, za prethodnu godinu, uz prijavu, prilaže:

- izvještaj o realizaciji projekta, sa detaljnim opisom faza realizacije i detaljnim obrazloženjem eventualnih odstupanja;

- finansijski izvještaj o utrošenim sredstvima za prethodnu godinu sa kopijama računa, ugovora i izvoda banke po kojima su plaćani;

- narativni izvještaj sa tabelarnim pregledom troškova za utrošena sredstva.

**Član 20**

Nevladina organizacija, kojoj su dodijeljena sredstva po Konkursu, je dužna da u roku od 30 dana, nakon roka za realizaciju projekta, dostavi Komisiji narativni i finansijski izvještaj o realizaciji projekta odnosno programa.

Ukoliko nevladina organizacija ne dostavi tražene izvještaje ili u izvještaju ne dostavi detaljno obrazloženje eventualnih odstupanja, ne može učestvovati u raspodjeli sredstava za godinu u kojoj se sredstva dodjeljuju.

Ugovorom će se precizirati koje su obaveze nevladinih organizacija po izvještavanju o utrošenim sredstvima.

Nevladina organizacija može konkurisati za ukupan iznos ili za dio sredstava za realizaciju aktivnosti iz projekta i dužna je da to naznači.

2. Sadržaj projekta

Član 21

Projekat treba da sadrži:

- naziv projekta;

- naziv nevladine organizacije (sjedište, kontakt telefon/fax i e-mail, broj zaposlenih, ciljevi organizacije);

- ovlašćeno (odgovorno) lice za realizaciju projekta (ime i prezime, kontakt adresa, telefon,e-mail);

- podatke o članovima organa upravljanja organizacije;

- broj žiro računa i PIB organizacije.

- kategoriju - prioritetnu oblast projekta;

-opšte i specifične ciljeve projekta (na koji način projekat doprinosi rješavanju problema);

- opis problema;

- opis ciljne grupe;

- rok za realizaciju projekta;

- opis povezanosti projekta sa javnim politikama (strategijama, akcionim planovima, zakonskim i podzakonskim aktima) u navedenoj oblasti koje je donijela Opština ili država)

- detaljan opis projekta (opisati po segmentima i po mogućnosti kvantifikovati sve projektne aktivnosti i dinamiku realizacije projekta), sa eventaulno potrebnom propratnom dokumentacijom (skice, planovi, crteži, fotografije, kompjuterske simulacije, CD prezentacija i sl.);

- način praćenja i procjene uspješnosti realizacije projekta;

- održivost projekta;

- kratak opis realizovanih projekata u prethodnoj godini;

- kratak opis partnerske organizacije i realizovanih projekata u prethodnoj godini (ukoliko ih ima);

- budžet projekta i iznos sredstava za koji se konkuriše, iznos sopstvenih sredstava (učešća);

3. Sadržaj prijave na konkurs

Član 22

Radi postizanja jednakih uslova za sve učesnike konkursa, kao i metodološkog postupka, kojim će Komisija izvršiti pravičnu selekciju projekata nevladinih organizacija na Konkurs, propisuje se obrazac za prijavu projekta.

Prijava na konkurs se sastoji iz tri dijela.

*Prvi dio obrasca popunjava ovlašćeni službenik građanskog biroa i sadrži*:

- zaglavlje Opštine;

- naziv Komisije;

- naziv obrasca;

- godinu za koju se raspisuje konkurs;

- broj djelovodnog protokola Opštine;

- datum pod kojim je projekat nevladine organizacije upisan u građanskom birou Opštine;

- potpis ovlašćenog službenika građanskog biroa koji je primio projekat.

*Drugi dio obrasca popunjava ovlašćeno lice iz nevladine organizacije i sadrži*:

- naziv nevladine organizacije;

- podatke o registraciji nevladine organizacije;

- podatke o angažovanim licima (u radnom odnosu, angažovani po ugovoru o djelu i sl.);

- oblast u kojoj djeluje;

- datum i broj registracije u registru nevladinih organizacija koji vodi nadležni organ državne uprave;

- sjedište organizacije;

- rubriku OSTALO u kojoj se upisuju dodatne informacije o projektu koje su od važnosti za odlučivanje Komisije, koje na drugom mjestu nijesu pomenute;

- naznaku da za tačnost datih podataka odgovara lice ovlašćeno od nevladine organizacije za popunjavanje obrasca.

*Treći dio obrasca popunjava Komisija prilikom odlučivanja i sadrži*:

- naznaku da podržava projekat u cjelini ili naznaku da se podržava dio projekta;

- tačan naziv projekta;

- ocjenu projekta u brojkama (na osnovu skale ocjenjivanja po kriterijumima utvrđenim ovom Odlukom), koju popunjava Komisija nakon izvršenog vrednovanja projekta;

- naznaku da se odbija projekat ili program (popunjava se u slučaju da nije popunjena rubrika iz stava 1);

- rubriku sa detaljnim obrazloženjem za odbijanje (popunjava se u slučaju odbijanja);

- rubriku OSTALO za dodatna mišljenja i obrazloženja vezana za projekat, od važnosti za odlučivanje Komisije, a njihovo vrednovanje nije predviđeno propisanim kriterijumima;

- potpise predsjednika Komisije i svih članova Komisije pojedinačno.

4. Administrativna provjera

Član 23

Komisija otvara blagovremeno podnijete zapečaćene koverte, u roku od 7 dana, od dana isteka roka za podnošenje prijava.

Ukoliko je nevladina organizacija dostavila nepotpunu ili nerazumljivu dokumentaciju Komisija će odmah a najkasnije u roku od tri dana od otvaranja koverti zahtijevati od nevladine organizacije da nedostatke otkloni.

Rok za otklanjanje nedostataka je 5 dana od dana dostavljanja obaviještenja.

Ako nevladina organizacija ne otkloni nedostatke u navedenom roku Komisija će odbiti zahtjev.

5. Kriterijumi za raspodjelu

Član 24

Maksimalan iznos dodijeljenih sredstava za jednu nevladinu organizaciju, koja kandiduje projekat ne može premašiti iznos od 20% od iznosa ukupno predviđenog Budžetom Opštine za nevladine organizacije.

Minimalan iznos sredstava koji će biti dodijeljen nevladinoj organizaciji, ukoliko njen projekat bude odobren od strane Komisije, po pravilu ne može biti manji od 80% od ukupnog traženog iznosa za finansiranje tog projekta.

Ukoliko projekat nevladine organizacije ne može biti finansiran u iznosu sredstava koji je naveden u prijavi Komisija će od nevladine organizacije tražiti izjašnjenje u pisanom obliku o tome da li sa manje dodijeljenih sredstava može realizovati projekat odnosno program.

Projekat iz stava 3 ovog člana biće finansiran ukoliko se nevladina organizacija izjasni da sa manje dodjeljenih sredstava može realizovati taj projekat.

Izjašnjenje iz stava 3 ovog člana nevladina organizacija dostavlja Komisiji u roku od 5 dana.

Član 25

Raspodjela sredstava za projekat vrši se na osnovu sljedećih kriterijuma:

1. doprinos prijavljenog projekta ostvarivanju javnog interesa i realizaciji strateških ciljeva u određenoj oblasti (do 35 bodova) :

* povezanost projekta, odnosno programa sa prioritetnim oblastima od javnog interesa, ciljevima definisanim strateškim dokumentima, politikama i zakonima (relevantnost 0 -10 bodova;
* obrazloženje potrebe za realizacijom projekta 0- 5 bodova;
* jasno definisanje ciljnih grupa i korisnika 0-5 bodova;
* doprinos projekta, odnosno programa rješavanju problema ciljnih grupa i korisnika 0-5 bodova;
* doprinos projekta , odnosno programa u ostvarivanju javnog interesa na teritoriji opštine Rožaje 0-5 bodova;
* ostvarena saradnja sa Opštinom Rožaje u prethodne 2 godine (saradnja, partnerstvo,inicijative,predlozi,sugestije i sl) 0-5 ;

1. kvalitet prijavljenog projekta (do 30 bodova);

* Ciljevi projekta jasni,dostižni, mjerljivi i realni, a predložene aktivnosti osmišljene tako da vode ka ostvarenju ciljeva 0-10;
* Projekat sadrži jasan plan za praćenje i procjenu uspješnosti 0-5 bodova;
* Usklađenost predloženog iznosa sredstava sa planiranim aktivnostima i opravdanost traženog iznosa sredstava 0-10 bodova;
* Održivost projekta i finansijska održivost projekta,jasno određena 0-5 bodova;

1. kapacitet nevladine organizacije da realizuje prijavljeni projekat do ( 30 bodova);

* povezanost predloženog projekta sa prethodnim aktivnostima organizacije i misijom te organizacije 0-10 bodova;
* broj projekata koje je u prethodnim kalendarskim godini ta organizacija realizovala u oblasti za koju se prijavila po javnom konkursu i iznos sredstava za njihovu realizaciju 0-5 bodova;
* broj i kvalifikacije lica koja su u radnom odnosu u organizaciji, kao i broj drugih angažovanih lica u toj organizaciji (po osnovu ugovora o volonterskom radu , ugovora o djelu i sl. 0-5 bodova;
* Godišnji prihodi organizacije u poslednje tri godine 0-5 bodova;
* Relevantnost partnera uključenih u programsku i finansijsku realizaciju projekta, odnosno programa do 5 bodova);

1. transparentnost rada nevladine organizacije.

* Stepen dostupnosti podataka o radu i finansijskom poslovanju nevladine organizacije na sopstvenoj ili uslužnoj internet stranici, kao i društvenim mrežama 0-5 bodova;

6. Nezavisni procjenjivači

Član 26

Prijedlozi projekata nevladinih organizacija koji su pristigli na Konkurs nakon administrativne provjere iz člana 24 ove Odluke upućuju se na procjenjivanje nezavisnim procjenjivačima prijedloga projekata (u daljem tekstu: Nezavisni procjenjivači).

U postupku procjenjivanja prijedloga projekata angažuju se dva ili više nezavisnih procjenjivača.

Konačna ocjena projekta predstavlja zbir bodova svih nezavisnih procjenjivača podijeljen njihovim brojem (prosječna ocjena projekta) za svaki od kriterijuma.

Član 27

Nezavisni procjenjivači se biraju na osnovu Javnog poziva koji raspisuje Komisija.

Naknada za rad nezavisnih procjenjivača biće utvrđena posebnim aktom.

Član 28

Javni poziv za izbor nezavisnih procjenjivača objavljuje se na internet portalu Opštine, oglasnoj tabli Opštine, ili lokalnog javnog emitera i na drugi prigodan način u trajanju od 15 dana.

Javni poziv za izbor nezavisnih procjenjivača raspisuje se u zadnjem kvartalu tekuće godine za potrebe Konkursa koji će se raspisati naredne godine.

Komisija donosi odluku u broju i o izboru nezavisnih procjenjivača prije raspisivanja Konkursa za raspodjelu sredstava.

Imena nezavisnih procjenjivača objavljuju se na internet portalu Opštine u roku od 10 dana od završetka javnog poziva.

Ukoliko nezavisni procjenjivač ne ispunjava uslove predviđene Javnim pozivom ili prijava nije podnešena u predviđenom roku, takva prijava se neće razmatrati.

Član 29

Nezavisni procjenjivač može biti lice koje ima:

- Licencu kojom dokazuje da je Nezavisni procjenjivač izdatom od strane Ministarstva javne uprave Crne Gore;

- najmanje dvije godina iskustva u pisanju i sprovođenju projekata što dokazuje sertifikatom ;

- iskustvo u ocjenjivanju projekata najmanje dvije godine ;

- najmanje dvije godina iskustva u radu u makar jednoj oblasti određenom ovom Odlukom u članu 4, za koju se prijavljuje da ocjenjuje prijedloge projekata što dokazuje potvrdom o radnom iskustvu u tim oblastima;

Nezavisni procjenjivač ne može biti lice koje dvije godine prije objavljivanja javnog poziva iz člana 30 Odluke je:

- u radnom odnosu u nevladinoj organizaciji čije je sjedište u Rožajama ,što dokazuje izjavom;

- angažovano (ugovorom o radu, ugovorom o djelu, volonter) u radu nevladine organizacije čije je sjedište u Rožajama ,što dokazuje izjavom;

- lice ovlašćeno za zastupanje ili je član organa upravljanja ili drugog organa nevladine organizacije čije je sjedište u Rožajama što dokazuje izjavom;

- državni/lokalni službenik odnosno namještenik, zaposleni u javnim ustanovama i preduzećima čiji je osnivač država ili lokalana samouprava, poslanik ili odbornik, što dokazuje izjavom;.

Kandidat za nezavisnog procjenjivača podnosi Komisiji sljedeću dokumentaciju:

- biografiju sa opisom iskustva u pisanju i sprovođenju projekata;

- izjavu da nije angažovan (ugovorom o radu, ugovorom o djelu, volonter) u radu nevladine organizacije čije je sjedište u Rožajama najmanje dvije godine prije prijavljivanja za Nezavisnog procjenjivača prijedloga projekata;

- izjava da nije član organa upravljivanja u nevladinoj organizaciji čije je sjedište u Rožajama;

- izjavu da nije državni/loklani službenik odnosno namještenik, zaposlen u javnim ustanovama i preduzećima čiji je osnivač država ili lokalna samouprava, poslanik ili odbornik.

Član 30

Zadatak nezavisnih procjenjivača:

- ocjenjivanje prijedloga projekata;

- popunjavanje liste za ocjenu prijedloga projekta;

- dostavljanje liste prijedloga projekata koje treba da podrži Komisija.

Član 31

Mjerila i način bodovanja projekata nevladinih organizacija u prioritetnim oblastima od javnog interesa od strane nezavisnih procjenjivača, način sačinjavanja liste nezavisnih procjenjivača, visina naknade za njihov rad, bliža sadržina ugovora o načinu isplate i korišćenja sredstava, izvještavanje i nadzor nad realizacijom projekata propisaće se posebnim aktom.

7. Utvrđivanje rang liste

**Član 32**

Na osnovu broja bodova koje utvrde nezavisni procjenjivači, Komisija utvrđuje Rang listu projekata koji su bodovani.

Prilikom odlučivanja o raspodjeli sredstava za finansiranje projekata, neće se uzeti u obzir projekti sa Rang liste iz stava 1 ovog člana:

- koji su bodovani brojem bodova koji su manji od 50% od ukupnog broja propisanih bodova na osnovu kriterijuma iz člana 26 ove Odluke;

- koji su na osnovu bodovanja kriterijuma iz člana 26 stav 1 tačka 1 ove Odluke, bodovani brojem bodova koji je manji od 50% od propisanog maksimalnog broja bodova za taj kriterijum.

8. Odluka o raspodjeli sredstava

**Član 33**

Komisija donosi Odluku o raspodjeli sredstava za projekte nevladinim organizacijama, na osnovu bodovanja projekata koje su odredili nezavisni procjenjivači,a u koliko ne bude prijavljenih nezavisnih procjenjivača na javnom pozivu, onda će bodovanje projekata odrediti sama Komisija.

Nevladinoj organizaciji koja je na Konkurs prijavila više projekata, mogu se dodijeliti sredstva za finansiranje samo jednog projekta.

U slučaju da dva ili više projekta dobije isti broj bodova, a raspoloživa sredstva nijesu dovoljna za njihovo finansiranje, sredstva će se dodijeliti projektu koji po ocjeni većine ukupnog broja članova Komisije uspješnije zadovoljava ili pomaže zadovoljenje jedne od prioritetnih potreba građana.

**Član 34**

Komisija je dužna da donese Odluku o raspodjeli sredstava nevladinim organizacijama, u roku od 30 dana od dana završetka Konkursa.

**Član 35**

Odluka o raspodjeli sredstava sadrži:

- naziv organizacija kojima su dodijeljena sredstva;

- podaci odgovornih lica za svaku od organizacija kojoj su dodijeljena sredstva;

- naziv projekta;

- trajanje projekata;

- iznos sredstava dodijeljenih od strane Komisije za svaki od projekata;

- ukupan iznos sredstava potreban za realizaciju svakog od projekata sa podacima o ostalim eventualnim donatorima.

- obrazloženje razloga za odbijanje, uključujići bodovnu listu, za sve odbijene projekte.

**Član 36**

Odluka o raspodjeli sredstava dostavlja se učesnicima Konkursa u roku od 8 dana od dana donošenja, objavljuje se na internet portalu Opštine, na Oglasnoj tabli Opštine, ili lokalnog javnog emitera i/ili na drugi pogodan način.

Na odluku se može izjaviti žalba Glavnom administratoru,u roku od 8 dana od dana dostavljanja.

IX ZAKLJUČIVANJE UGOVORA

Član 37

Predsjednik Opštine zaključuje sa nevladinom organizacijom Ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom projekta, u roku od 15 dana od dana izvršnosti odluke.

Član 38

Na internet portalu Opštine objavljuju se kompletni projekti za koje su sredstva dodijeljena, kao i ugovori sa nevladinim organizacijama.

X PRAĆENJE REALIZACIJE PROJEKATA

Član 39

Praćenje realizacije projekata vrši Komisija u skladu sa posebno propisanim aktom.

XI IZVJEŠTAJ O REALIZOVANIM PROJEKTIMA

Član 40

Nevladine organizacije kojima su dodijeljena sredstva za projekte podnose Komisiji izvještaj o realizaciji projekta to finansijski naraativni izvještaj u roku iz člana 19 stav 2 Odluke.

Član 41

U cilju upoznavanja šire javnosti sa realizovanim projektima Komisija će, na odgovarajući način, do raspisivanja novog konkursa, predstaviti realizovane aktivnosti organizacija čiji su projekti podržani.

**Član 42**

Komisija podnosi Skupštini Opštine Informaciju o iznosu dodijeljenih sredstava, realizovanim projektima i njihovim efektima.

Informacija se podnosi u prvoj polovini tekuće godine za prethodnu godinu.

**Član 43**

Komisiji pripada naknada za rad.

Visinu naknade utvrđuje predsjednik Opštine u skladu sa posebnim aktom, polazeći od obima i složenosti posla koji je Komisija obavila.

XII PRELAZNE I ZAVRŠNE ODREDBE

Član 44

Danom stupanja na snagu ove Odluke prestaje da važi Odluka o kriterijumima, načinu i postupku raspodjele sredstava nevladinim organizacijama ("Sl. list RCG - opštinski propisi", br broj 14/2015 ).

Član 45

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi",.

Broj:02-016/23-268

Rožaje, 14.09.2023. godine

SKUPŠTINA OPŠTINE ROŽAJE

Predsjednik Skupštine,

Almir Avdić, s. r.