Na osnovu člana 38 Zakona o lokalnoj samoupravi ("Službeni list Crne Gore", br. 002/18, 034/19, 038/20, 050/22, 084/22) i člana 46 a u vezi sa članom 53 Statuta opštine Rožaje ("Sl. list CG - opštinski propisi", br. 38/18 i 16/21), Skupština opštine Rožaje, na sjednici održanoj dana 13.09.2023.godine, donijela je

**ODLUKU**

o naknadama odbornicima Skupštine opštine Rožaje

Član 1

Ovom Odlukom se utvrđuje pravo na naknadu odbornicima Skupštine opštine Rožaje, u vezi sa vršenjem odborničke funkcije.

Član 2

Odbornici imaju pravo na mjesečnu naknadu u iznosu od 200,00 eura, dok se predsjedniku kluba odbornika određuje ukupna naknada u iznosu od 220,00 eura.

Član 3

Naknada iz člana 2 ove Odluke umanjiće se u iznosu od 50% u slučaju nenajavljenog i neopravdanog odsustva odbornika sa sjednice Skupštine za mjesec u kojem se održava sjednica Skupštine.

Odbornik kome bude izrečena mjera opomene kazniće se novčanom kaznom u visini od 10% odborničke naknade, za mjesec u kojem se održava sjednica Skupštine.

Odbornik kome su u toku iste sjednice izrečene dvije mjere opomene, kazniće se novčanom kaznom u visini od 20% odborničke naknade, za mjesec u kojem se održava sjednica Skupštine.

Odborniku kome bude izrečena mjera oduzimanja riječi kazniće se novčanom kaznom u visini od 40% odborničke naknade, za mjesec u kojem se održava sjednica Skupštine.

Odborniku kome bude izrečena mjera udaljenja sa sjednice kazniće se novčanom kaznom u visini od 50% odborničke naknade, za mjesec u kojem se održava sjednica Skupštine.

Član 4

Poslove u vezi isplate naknade vrši organ lokalne uprave nadležan za poslove finansija, po nalogu sekretara Skupštine, na osnovu službene evidencije o prisustvu odbornika sjednicama Skupštine.

Član 5

Stupanjem na snagu ove Odluke prestaje da važi Odluka o naknadama odbornicima Skupštine opštine Rožaje (" Sl. list CG - opštinski propisi " br. 5/19).

Član 6

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi", a primenjivaće se nakon usvajanja Odluke o izmjenama i dopunama Odluke o Budžetu opštine Rožaje za 2023. godinu.

Broj:02-016/23-269

Rožaje, 14.09.2023.godine

SKUPŠTINA OPŠTINE ROŽAJE

Predsjednik Skupštine,

Almir Avdić, s. r.